Påskekrim: Nytolkning av Agatha Christie
PÅSKEKRIM: En nytolkning av Agatha Christie som vi greier oss helt fint uten. Mord er ingen sak.  Britisk krimserie i to episoder. Med David Jonsson, Mathew Baynton, Nimra Bucha, Morfydd Clark mfl. Aldersgrense: 12+. Produksjonsår: 2023. TV2, torsdag 28. – fredag 29. mars kl. 21.40. TV2 Play fra 22. mars. Luke Fitzwilliams møter Miss Pinkterton på toget, og får høre at det går en morder løs i den søvnige landsbyen Wychwood under Ashe i England. Innbyggerne tror at en rekke plutselige dødsfall i landsbyen skyldes ulykker, men Miss Pinkterton mistenker at en seriemorder går løs.  Når Miss Pinkerton blir drept på vei til Scotland Yard i London, innser hovedpersonen at han må finne morderen før det er for sent. Dermed er det duket for et klassisk Agatha Christie-drama. Eller er det ikke? Mislykket fornying Vel, den pensjonerte detektiven Luke Fitzwilliams er ved et trylleslag blitt til en ung nigerianer i denne miniserien. Det åpner for en hel haug med  problemstillinger jeg ikke tror Agatha Christie ville tatt i. Her blir rasisme i britisk landsbyidyll en sak. Det samme gjør kjærlighet mellom svarte og hvite. Luke Fitzwilliams dras mellom tilhørigheten til det nigerianske miljøet i London og det bedagelige og relativt slappe, aristokratiske livet på den engelske landsbygda. Med ett handler Agatha Christie om svart identitet, kulturkamp og rasemotsetninger i en handling som er flyttet fra mellomkrigstiden til etterkrigstiden. Jeg synes ikke det kler henne spesielt godt. Ikke hennes beste Miniserien overtydeliggjør problemstillingene den tillegger handlingen. Agatha Christies originale historie, som ikke en gang er blant hennes beste, havner fullstendig i bakgrunnen for et tegneserieaktig karakterunivers som ikke virker troverdig. Hvis du higer etter fornyelse av gamle krimhistorier, kan dette muligens være noe for deg, men for det aller meste framstår «Mord er ingen sak» som et av påskens minst interessante mysterier.
En nytolkning av Agatha Christies "Mord er ingen sak" er blitt til en miniserie på TV2.  Hovedpersonen, den pensjonerte detektiven Luke Fitzwilliams, har blitt gjort om til en ung nigerianer, noe som åpner for temaer som rasisme, kulturkamp og rasemotsetninger. Anmelderen mener at originalhistorien blir overskygget av disse nye problemstillingene og at dette ikke kler Christies verk.  Serien beskrives som et av påskens minst interessante mysterier.